Usumasinta
Usumasinta (isp. Río Usumacinta) – upė Meksikoje ir Gvatemaloje. Susiformuoja susiliejus Pasjono ir Salinaso upėms, prasidedančioms Gvatemaloje, Čiapaso Siera Madrėje. Teka į šiaurės vakarus. Sudaro sieną tarp Gvatemalos ir Meksikos Čiapaso valstijos, vėliau teka Tabasko valstija. Žemupyje teka aliuvinėmis žemumomis, sudaro daug senvagių, suformuoja deltą. Pagrindinė, kairioji deltos šaka įteka į Grichalvos upę, vidurinė (vadinama San Pedru ir San Pablu) – tiesiai į Meksikos įlanką, dešinioji (Palisada) – į Terminoso lagūną (Kampečės valstija). Ilgis, kartu su Salinaso upe – apie 1000 km. Didžiausi intakai – Lakantunas (kairysis), San Pedras (dešinysis). 400 km žemupio ruožas laivuojamas (svarbi eksporto arterija). Metinis nuotėkis – 58 900 x 106 m³. Pagrindiniai miestai prie upės: Frontera Korosalis, Tenosikė, Balankanas, Emiliano Sapata, Chonuta. Majų civilizacijos laikotarpiu upė buvo svarbus prekybos kelias. Du iš didžiausių majų miestų – Jaščilanas ir Piedras Negrasas įsikūrė prie upės. Prieplauka Frontera Korosalyje Usumasinta ties Tenosike Usumasintos kanjonas Usumasintos ir Grichalvos santaka